[pic] | EIROPAS KOPIENU KOMISIJA | Briselē, 11.7.2007 SEC(2007) 936 KOMISIJAS DIENESTU DARBA DOKUMENTS IETEKMES NOVĒRTĒJUMA KOPSAVILKUMS Pavaddokuments Baltajai grāmatai par sportu {COM(2007) 391, galīgā redakcija} {SEC(2007) 932} {SEC(2007) 934} {SEC(2007) 935} Ietekmes novērtējumā, kas paredzēts Baltajai grāmatai par sportu, ir aprakstīti galvenie iemesli un process, kura rezultātā Komisija pieņēma lēmumu sagatavot Balto grāmatu par sportu. Lēmuma pamatā bija Komisijas dienestu darbinieku zināšanas, kas apvienotas ar plašām apspriedēm ar valsts iestāžu un nevalstisko organizāciju ieinteresētajām personām un ar esošu ziņojumu un pētījumu pārskatu[1], kas Komisijai deva iespēju noteikt prioritātes politiskai iniciatīvai sporta jomā. Analīzes rezultāti apstiprināja, ka pastāv plašs prasību klāsts, lai ES, veidojot politiku, labāk ņemtu vērā sporta īpatnības[2], vienlaikus ievērojot sporta autonomiju, un to, ka ES pasākumi attiecībā uz sportu varētu radīt pievienoto vērtību pasākumiem, ko patlaban dažādās jomās veic valsts līmenī. Rezultāti liecināja arī to, ka sporta potenciālu sociālā un ekonomiskā jomā varētu izmantot labāk, lai palīdzētu ES sasniegt tās stratēģiskos mērķus. Pašreizējais tiesiskais regulējums ES nepiešķir konkrētu tiesībspēju attiecībā uz sportu. Tomēr tā ir joma, kurai piemēro daudzus EK līguma noteikumus, un tāpēc uz to ir attiecināti vairāki Eiropas līmeņa tiesu nolēmumi un Komisijas lēmumi. Sarežģītā sporta joma Eiropā, kurai piemīt daudzšķautņains raksturs, mijiedarbojas ar daudzām ES politikas jomām un saskaras ar jaunu sociālu un ekonomisku realitāti un problēmām, kas līdz šim nav risinātas ar visaptverošu ES līmeņa iniciatīvu. Tāpēc jebkura atbilde uz ieinteresēto personu prasībām par ES iniciatīvu jāpamato ar vienotas politikas pieeju, ņemot vērā, no vienas puses, pastāvošo juridisko kontekstu, un, no otras puses, ievērojot sporta autonomiju un subsidiaritātes prasības. Cieša sadarbība starp visiem attiecīgajiem Komisijas dienestiem ir pašsaprotama saistībā ar šādu iniciatīvu. Ņemot vērā iepriekšminēto, ietekmes novērtējumā iezīmēti galvenie apsvērumi attiecībā uz Komisijas iniciatīvu sporta jomā, izskaidrojot pamatā esošos motīvus, norādot uz lielākajām grūtībām un aprakstot galvenos mērķus. Lielākās grūtības nosakāmas saistībā ar trim galvenajām jomām, proti, sporta nozīmi sabiedrībā, sporta ekonomisko dimensiju un sporta organizāciju. Tās ir izklāstītas sarakstā jautājumu veidā, un galvenie uzdevumi norādīti saistībā ar šiem jautājumiem. Ņemot vērā jautājumu lielo daudzumu, kas risināmi ar visaptverošu pieeju sportam, ietekmes novērtējumam ir izraudzītas sešas svarīgākās problēmas, par kurām ieinteresētās personas ir visvairāk nobažījušās. a) Juridiskā nenoteiktība attiecībā uz ES tiesību aktu piemērošanu sporta jomā. b) Pārvaldības jautājumi galvenokārt profesionālā sportā, jo īpaši attiecībā uz prettiesisku darbību, kas šķiet plaši izplatīta starp spēlētāju aģentiem, nepilngadīgu sportistu sliktā aizsardzība, kā arī dopinga, rasisma un vardarbības nelabvēlīgā ietekme sportā. c) Sporta finansējums un grūtības, saskaroties ar tautas sporta finansējuma veidiem. d) Tādas informācijas trūkums par sporta jomu, kas varētu būt pamatā politikas veidošanai. e) Pieaugošās problēmas ar lieko svaru, aptaukošanos, sirds un asinsvadu slimībām un osteoartrītu, kas lielākoties rodas no nepietiekamas fiziskās aktivitātes. f) Nepietiekamā sporta jautājumu integrācija izglītības un apmācības politikā. Ziņojums liecina, ka Eiropas iniciatīvai par sportu mērķis būtu sniegt stratēģiskas pamatnostādnes sporta nozīmei Eiropā, veicināt debates par minētajām problēmām un sekmēt jomas redzamību ES politikas veidošanā. Ziņojumā norādīts, ka iniciatīvas mērķis ir ES politikas veidošanā apliecināt, atzīt un sekmēt sporta īpašās sabiedriskās, ekonomiskās un organizatoriskās iezīmes. Otrs mērķis ir dziļāk iesaistīt sporta jomu pašreizējās un plānotās ES programmās un pasākumos un noteikt, kā vislabāk sniegt finansiālu palīdzību projektiem, kas saistīti ar sportu, izmantojot ES finansiālos instrumentus. Turklāt ietekmes novērtējums norāda uz vajadzību veidot ar sportu saistītu ciešāku dialogu politiskās sadarbības sistēmas ES līmenī. Ietekmes novērtējums piedāvā četrus iespējamus risinājumus attiecībā uz sporta nozīmi Eiropā pašreizējā juridiskajā un politiskajā kontekstā. - Pirmais risinājums ir neveikt nekādus pasākumus – tas nozīmētu, ka pašreizējā kārtība sporta jomā paliek nemainīga. - Otrais risinājums ir sākt turpmākas apspriedes par vajadzību veidot ES iniciatīvu par sportu, izmantojot Zaļo grāmatu. - Trešais risinājums ir risināt sporta jautājumu, uzsākot plašu un visaptverošu iniciatīvu, izmatojot juridiski nesaistošu instrumentu, proti, Balto grāmatu vai paziņojumu. - Ceturtais risinājums ir reglamentējoši pasākumi atsevišķu problēmu risināšanai kopā ar dziļāku sporta jautājumu iesaistīšanu ES programmu un pasākumu galvenajos virzienos. Izvērtējot piedāvāto pasākumu iespējamo ietekmi no iedarbīguma, rentabilitātes, saskaņotības un iespējamo risku viedokļa sešām svarīgākajām problēmām, ziņojumā sniegtais secinājums ir, ka pirmais risinājums (nekādu pasākumu ES līmenī) neatbilstu ieinteresēto personu prasībām, un nozīmētu, ka arī turpmāk netiek izmantota iespēja risināt pašreizējās grūtības sporta jomā. Ņemot vērā plašās apspriedes, kas jau notikušas pēdējo gadu laikā, ziņojumā secina, ka netiek gūta nekāda pievienotā vērtība, ja turpina apspriešanās procesu (otrais risinājums). Ziņojumā uzskata, ka, ieviešot ceturtajā risinājumā ierosinātos reglamentējošos un likumdošanas pasākumus dažādās jomās, pastāv risks, ka netiek ievērots subsidiaritātes princips un sporta autonomija, kā arī netiek ņemts vērā sporta daudzšķautņainais raksturs. Baltajā grāmatā izklāstītais risinājums ir tas, kurš vislabāk atbilst nospraustajiem mērķiem, turklāt tas ir arī visrentablākais. Ievērojot sporta autonomiju un sporta kompetences sadalījumu Eiropā, tas dažādos līmeņos apvieno visiedarbīgākos pasākumus rīcības plānā, kurā paredzēti konkrēti pasākumi, lai risinātu minētos galvenos jautājumus. Tas ir risinājums, kas vislabāk atbilst vēlmei pašreizējā tiesiskajā regulējumā sniegt politisku nozīmi un redzamību ES līmeņa iniciatīvai attiecībā uz sportu. [1] Sīkākam aprakstam par apspriedēm, kas pēdējos gados notikušas ar valsts iestāžu un nevalstisko organizāciju ieinteresētajām personām, skatīt Baltajai grāmatai pievienotā Komisijas dienestu darba dokumenta III pielikumu. [2] Kā paredzēts Eiropadomes 2000. gada Nicas deklarācijā.